**Referat**

|  |
| --- |
| **Møde:** Sundhedsdirektørernes Forretningsudvalg  **Tid**: Torsdag den 25. januar 2024 kl. 12.30-14.30  **Sted:** Teams  **Deltagere:** Søren Aalund, Mikkel Grimmeshave, Tue von Påhlman, BenteGraversen, Peter Hvid Paulsen, Haukur Thorsteinsson, Jonas Lunen  **Gæster:**  **Afbud:** |

# Opfølgning på møder

Sundhedsdirektørernes Forretningsudvalg drøfter relevante møder siden sidst, herunder:

* Møde mellem Fælles Forretningsudvalg og Forretningsudvalg for Børne- og ungedirektørerne den 10. januar vedr. børnesundhedsprofilen
* Ekstraordinært møde i Strategisk Sundhedsforum 12. januar om retningspapir for eSundhed.
* Ekstraordinært møde i Strategisk Sundhedsforum den 23. januar om §233 ansøgning.

## Indstilling:

Det indstilles at:

* Sundhedsdirektørernes Forretningsudvalg drøfter om de nævnte møder giver anledning til opfølgende drøftelser eller handlinger i regi af forretningsudvalget på konkrete sager.

## Referat:

Sundhedsdirektørernes Forretningsudvalg drøftede de afholdte møder.

*Børnesundhedsprofil*

Sundhedsdirektørernes forretningsudvalg udtrykte tilfredshed med statusmødets konklusion om ikke at gennemføre Børnesundhedsprofilen i sin nuværende form, og at afvente yderligere beslutninger til der forelå en imødekommet ansøgning om det beskrevne forskningsprojekt.

*eSundhed*

Der var enighed om, at man i regi af Fælles Forretningsudvalg skulle drøfte eSundhed yderligere, men at det var vigtigt at inkludere de kommunale repræsentanter fra forretningsudvalget for Telecare Nord via formandskabet. Samtidig er det vigtigt at involvere vores politikere i arbejdet, herunder orientere om sagens udvikling, vende og afstemme processen fremadrettet, mv.

Det anses for vigtigt, at processerne følges ad, og sekretariatet afklarer i den forbindelse hvor langt de enkelte kommuner er i processen.

*§233 ansøgning*

Der var enighed om, at der er behov for at styrke billedet af de kommunale hegnspæle i forbindelse med den kommende ansøgning, og at dette gøres via et tillægspapir, hvortil der refereres i selve ansøgningen. Der lægges ikke op til ændringer i selve ansøgningen.

# Forberedelse af møder

Sundhedsdirektørernes Forretningsudvalg drøfter kommende møder med henblik på forberedelse af sager, sagsgange og fælleskommunale perspektiver.

* Fælles Forretningsudvalg 30. januar (dagsordenen udsendes 23. januar)
* Strategisk Sundhedsforum den 8. marts: Med forbehold for løbende ændringer forventes dagsordenen for nuværende at indeholde følgende punkter:
  + Orientering om sundhedsdata på tværs
  + Drøftelse af godkendelsesproces for Samarbejdsaftale om indlæggelse og udskrivning
  + Drøftelse af godkendelsesproces for Retningspapir for Det Nordjyske eSundhedsvæsen
  + Drøftelse: Udkast til dagsorden til Sundhedssamarbejdsudvalget den 2. april
  + Drøftelse og/eller beslutning om Lærings- og Kvalitetsteams (LKT) Sammenhængende hoftebrudsforløb – herunder ”Kom Trygt Hjem”
  + Drøftelse: Geografiske forskelle i ældres forbrug af sundheds- og plejeydelser i Region Nordjylland (Indenrigs- og Sundhedsministeriets Benchmarkingenheds rapport)
  + Orientering: Årshjul for Sundhedssamarbejdsudvalget 2024
  + Status fra sundhedsklyngerne – præsentation af specifikt projekt
  + Orientering fra Fælles Forretningsudvalg
  + TeleCare Nord kvartalsstatus
* Sundhedssamarbejdsudvalget den 2. april (drøftes selvstændigt under punkt 3)

## Indstilling:

Det indstilles at:

* Sundhedsdirektørernes Forretningsudvalg drøfter forberedelsen af de nævnte møder.

## Referat:

Sundhedsdirektørerne drøftede forberedelsen af de kommende møder.

I forbindelse med drøftelse af dagsordenen til Fælles Forretningsudvalg blev det besluttet at tage dagsordensudsendelse via Agenda op, da det vil skubbe en administrativ opgave fra én arbejdsgang ud til 11 separate arbejdsgange, samt fra en sektor ud til den anden.

Sundhedsdirektørernes Forretningsudvalg besluttede at styrke processen for Samarbejdsaftalen for indlæggelser og udskrivninger med en behandling i Fælles Forretningsudvalg, hvor høringssvarene kunne indgå. Det undersøges i den forbindelse hvem der har modtaget høringssvarene.

Punktet vedr. implementering af sundhedsaftalen vurderes at være svært at behandle i sin nuværende form, og dette ønskede Sundhedsdirektørernes Forretningsudvalg at drøfte i Fælles Forretningsudvalg med henblik på at lave et skarpere, administrativt udkast til en implementeringsplan.

# Forberedelse af dagsorden til Sundhedssamarbejdsudvalget (SSU)

Dagsordenen til Sundhedssamarbejdsudvalgets møde den 2. april drøftes i fællesskab på mødet i Fælles Forretningsudvalg 30. januar. Sundhedsdirektørernes Forretningsudvalg drøfter forinden udkastet til en dagsorden med henblik på at kvalificere indhold og vinkler i et kommunalt perspektiv.

Udkastet til dagsordenen indgår i materialet fra Fælles Forretningsudvalg, men forventes at se således ud:

* Drøftelse af samarbejdsaftalen om indlæggelse og udskrivelse
* Godkendelse af retningspapiret for Det Nordjyske eSundhedsvæsen
* Drøftelse og godkendelse af plan for implementering af Sundhedsaftalen 2024-2027
* Oplæg om geografiske forskelle i ældres forbrug af sundheds- og plejeydelser i Region Nordjylland – med udgangspunkt i Benchmarkingenhedens analyser fra 2023
* Orientering om status på Region Nordjyllands ”særlige områder” (tidligere profil og funktionsplan)
* Kapacitetsvurdering på lægedækningsområder 1. kvartal 2024
* Beslutning om tema og dato for Sundhedspolitisk Samling 2024
* Orientering om resultaterne fra national undersøgelse Danskernes Sundhed
* Nyt fra Sundhedsklyngerne – evt. via en konkret præsentation af et konkret ”projekt x”

## Indstilling:

Det indstilles at:

* Sundhedsdirektørernes Forretningsudvalg drøfter forberedelsen af mødet i Sundhedssamarbejdsudvalget

## Referat:

Sundhedsdirektørernes Forretningsudvalg drøftede udkastet til en dagsorden.

Ændringsforslagene tages med videre til mødet i Fælles Forretningsudvalg 30. januar.

# Projekt ”Kom Trygt Hjem”

Danske Regioners bestyrelse har besluttet, at alle regioner vil arbejde for at udbrede ”Kom Trygt Hjem” i tæt samarbejde med kommunerne. Projektet er udviklet og afprøvet på Ortopædkirurgisk afdeling, Sygehus Lillebælt, Kolding i samarbejde med Fredericia og Kolding Kommune og i første omgang afprøvet blandt borgere med hoftenær fraktur. Der er gennemført en evaluering af projektet i perioden 2018-22, som viser en reduktion i genindlæggelser fra 30 til 14 pct. og en reduktion i dødelighed fra 13 til 6 pct.

Indsatserne i Kom Trygt Hjem består af: – Et udvidet behandlingsansvar for sygehuset i 14 dage efter udskrivelsen i samarbejde med sygeplejersken fra den kommunale akutfunktion. – En systematisk opfølgning fra kommunen i de første 6 dage efter udskrivelse samt et afsluttende besøg fra den kommunale akutfunktion efter 14 dage. Projektet er nu ved at blive afprøvet på andre målgrupper på Sygehus Lillebælt og i Kolding kommune. Det gælder fx for patienter, der udskrives til eget hjem.

Der vil sideløbende, i et samarbejde i regi af Det Nationale Kvalitetsprogram mellem Danske Regioner og KL, blive igangsat et arbejde første halvår af 2024 med at få etableret lærings- og kvalitetsteams (LKT) i de enkelte sundhedsklynger, som er målrettet ældre borgere med hoftebrud. Arbejdet vil tage afsæt i de gode resultater fra ”Kom Trygt Hjem” og har til formål at forbedre kvaliteten på området

KL’s Sundheds- og Ældreudvalg har drøftet erfaringerne fra ”Kom Trygt Hjem” og bakker op om indsatsen, som et godt eksempel på en indsats, der kan inspirere landets klynger i det videre arbejde.

Udvalget har stort fokus på, at de gode indsatser og initiativer, som igangsættes i klyngerne og som har en stor effekt og værdi for borgerne, udbredes.

Region Nordjylland ønsker at drøfte sagen i en nordjysk kontekst på det kommende Strategisk Sundhedsforum 8. marts, hvorfor sagen fremgår i punktform på det kommende møde i Fælles Forretningsudvalg 30. januar.

Med blik for, at der fra Danske Regioner og KL ikke er helt samstemmende udmelding omkring forpligtelsen til at arbejde videre lokalt med det konkrete projekt, ønskes en kommunal dialog om den videre sagsgang.

## Indstilling:

Det indstilles at:

* Sundhedsdirektørernes Forretningsudvalg drøfter sagen fra det kommunale perspektiv som forberedelse til en fælles drøftelse i FFU 30. januar

## Referat:

Sundhedsdirektørernes Forretningsudvalg efterspurgte en bedre beskrivelse af indsatsens økonomi, effekt, eksisterende indsatser mv. samt konkrete erfaringer fra Region Syddanmark.

Sagen drøftes også i Fælles Forretningsudvalg 30. januar.

# Sekretariatsopgaver og ressourcer i sundhedsaftale-samarbejdet

På mødet i Sundhedsdirektørernes Forretningsudvalg den 18. december 2023 drøftede forretningsudvalget udpegninger til arbejdsgrupper i det tværsektorielle samarbejde, herunder særligt de sekretariatsressourcer, som det har vist sig svært at deltage med. Forretningsudvalget besluttede, at der skulle igangsættes en kortlægning af opgaver og ressourcer ikke bare på de centrale opgaver, og i de centrale fora, men også for det arbejde, der udføres i klyngerne. Denne kortlægning skulle bidrage til at forretningsudvalget kunne tage en kvalificeret drøftelse af udfordringerne og eventuelle løsninger.

Som en del af forberedelsen til denne kortlægning har Det Fælleskommunale Sundhedssekretariat afholdt møde med de kommunale klyngesekretærer samt formanden for Sundhedsdirektørernes Forretningsudvalg. Endvidere er der afsøgt perspektiverende input fra landets øvrige regioner.

Der har været enighed om, at en konkret kortlægning både er omfattende og kan være svær at kvantificere retvisende, samt at dens reelle bidrag til en kommende drøftelse ikke nødvendigvis står mål med ressourceforbruget.

Indstillingen fra klyngesekretærerne til løsning af udpegningsproblematikken er derfor tre-delt:

* at man fortsat, og måske i endnu højere grad, er opmærksom på at reduceret antallet af dobbeltbemandede arbejdsgrupper på sekretariatssiden ved igangsættelser i FFU og SSF.
* at man styrker informationen ved udpegning til sekretariatsopgaven, og måske bremser en udvikling hvor sekretariatet varetager en stigende arbejdsopgave ift. skriveproces og -indhold.
* at man kommunalt vedtager en fordelingsnøgle, der kan bringes i anvendelse i et rul ved udpegninger (således at sekretariatsopgaven går på skift mellem klyngerne/kommunerne).

Sundhedsdirektørernes Forretningsudvalg forelægges derfor et ønske om at der træffes en beslutning om hvordan udfordringerne forventes løst inden der igangsættes en evt. afdækning, da den valgte model kan bidrage til at afdækningsarbejdet bliver enten overflødigt eller som minimum mere målrettet end det, der blev sat i gang 18. december.

***Eksempler på løsningsmodeller:***

Først og fremmest ligger der et valg mellem den nuværende ad hoc model, og en mere fast udpegningsrutine, hvor udpegninger af sekretariatsressourcer går efter tur.

Ad hoc modellen har vist sin begrænsning i en tid med knappe ressourcer på tværs af samarbejdet.

Tilsvarende kunne en tur-baseret udpegning tage udgangspunkt i fx befolkning, antal kommuner eller ligelig klyngevægt.

## Indstilling:

Det indstilles at:

* Sundhedsdirektørernes Forretningsudvalg drøfter sagen og beslutter om der kan vælges en model, eller om formandskabet og sekretariatet får mandat til at udarbejde et beslutningsoplæg til det kommende møde i Sundhedsdirektørernes Forretningsudvalg.

## Referat:

Sagen laves til et dagsordenspunkt til det kommende kommunale formøde i Strategisk Sundhedsforum.

# Nyt fra KKR

***Forbeholdt virksomhedsområde for sygeplejersker***

Folketinget vedtog den 12. december 2023 ny lovgivning (L53), der giver sygeplejersker mulighed for at løse en række opgaver, som hidtil kun må varetages af læger (forbeholdt virksomhed for sygeplejersker). Loven trådte i kraft den 1. januar 2024.

KL’s og KKR’s formandskaber har på møder i efteråret 2023 været optaget af, at mulighederne ikke implementeres meget uens lokalt, idet det er op til den enkelte kommune (og region), hvordan loven tages i brug.

KL har således igangsat et arbejde, der skal understøtte kommunerne i den fælles ibrugtagning, ligesom hvert KKR administrativt har mulighed for at igangsætte et forberedende arbejde med henblik på, at KKR i april drøfter de nærmere rammer.

Som forbrænder til processen kommer der en sag på dagsorden til mødet i KKR Nordjylland d. 9. februar (vedlagt), ligesom de øvrige KKR’er, for at orientere omkring den nye lovgivning, muligheder/potentielle udfordringer, samt behovet for ensartethed på tværs af landet ift. implementering/ibrugtagning. KL har som følgedokument udarbejdet nogle faglige guidelines ift. den nye lovgivning (vedlagt).

Sagen er på dagsorden til mødet i Sundhedsdirektørernes Forretningsudvalg d. 25. januar og i Kommunaldirektørkredsen d. 26. januar inden den kommer på dagsorden til KKR-mødet i februar. På baggrund af KKR’s behandling forventes der at der igangsættes en administrativ afklarings- og kvalificeringsproces ift. behandling på KKR-mødet i april.

## Indstilling:

* Det indstilles, at Sundhedsdirektørernes Forretningsudvalg tager sagen til efterretning og drøfter eventuelle opmærksomhedspunkter ift. sagens behandling og den foreslåede proces.

## Referat:

Sundhedsdirektørernes Forretningsudvalg tog sagen til efterretning.

Bilag 1 – Ibrugtagning af et forbeholdt virksomhedsområde til sygeplejersker

Bilag 2 – Manchet KKR februar 2024

# Evt.

## Referat:

På det kommende møde i Sundhedsdirektørernes Forretningsudvalg inkluderes et procespunkt om opfølgning på Sundhedsstrukturkommissionens kommende udspil, hvor det skal drøftes hvordan udspillet skal behandles, herunder på hvilket niveau og i hvilket forum.